Rikors ippreżentat fil-25 ta’ Jannar 2021 – PP et vs Il-Parlament Ewropew
(Kawża T-39/21)
Lingwa tal-kawża: il-Franċiż
Partijiet
Rikorrenti: PP, PQ, PR, PS u PT (rappreżentant: M. Casado García-Hirschfeld, avukat)
Konvenut: Il-Parlament Ewropew
Talbiet
Ir-rikorrenti jitolbu li l-Qorti Ġenerali jogħġobha:
tiddikjara dan ir-rikors ammissibbli u fondat;
tannulla d-deċiżjonijiet ikkontestati;
tannulla, sa fejn ikun meħtieġ, id-deċiżjonijiet ta’ ċaħda tal-ilmenti magħmula mir-rikorrenti fis-sens tal-Artikolu 90(2) tar-Regolamenti tal-Persunal;
tikkundanna lill-Parlament Ewropew jikkumpensa d-danni morali evalwati ex æquo et bono għal EUR 1000 għal kull persuna;
tikkundanna lill-Parlament Ewropew jikkumpensa d-danni materjali li jikkorrispondu għal 25 % tar-remunerazzjoni tagħhom u jħallas l-interessi kumpensatorji u l-interessi moratorji miġmugħa fil-frattemp;
tikkundanna lill-konvenut għall-ispejjeż kollha.
Motivi u argumenti prinċipali
Insostenn tar-rikors tagħhom kontra d-deċiżjoni tal-Parlament tal-31 ta’ Marzu 2020 dwar ix-xogħol temporanju part-time lil hinn mil-post ta’ assenjazzjoni għal-raġunijiet familjari b’reazzjoni għall-COVID-19 (“deċiżjoni dwar il-part-time 75 % COVID”) kif ukoll kontra kull deċiżjoni individwali f’dan ir-rigward li jikkonċernawhom, ir-rikorrenti jinvokaw erba’ motivi.
L-ewwel motiv, ibbażat fuq eċċezzjoni ta’ illegalità, sa fejn id-deċiżjonijiet ikkontestati ġew adottati b’applikazzjoni ta’ regoli interni illegali.
It-tieni motiv huwa maqsum f’żewġ partijiet:
l-ewwel parti, ibbażata fuq ksur tal-Artikolu 4 tal-Anness VII tar-Regolamenti tal-Persunal tal-Unjoni Ewropea (iktar ’il quddiem ir-“Regolamenti tal-Persuna”) u fuq l-eżistenza ta’ żball manifest ta’ evalwazzjoni, sa fejn il-konvenut interpretat manifestament ħażin il-kunċett ta’ espatrijazzjoni;
it-tieni parti, ibbażata fuq ksur tal-Artikoli 62 u 69 tar-Regolamenti tal-Persunal u ksur tal-prinċipji ta’ legalità u ta’ ċertezza legali.
It-tielet motiv, ibbażat fuq ksur tal-prinċipju ta’ ugwaljanza fit-trattament u ta’ nondiskriminazzjoni u fuq interpretazzjoni żbaljata tal-prinċipju ta’ amministrazzjoni tajba u tad-dmir ta’ premura.
Ir-raba’ motiv, ibbażat fuq ksur tal-Artikolu 85 tar-Regolamenti tal-Persunal dwar irkupru ta’ pagament mhux dovut.
Fl-aħħar nett, ir-rikorrenti jitolbu kumpens għad-danni morali u materjali li huma allegatament ġarrbu minħabba d-deċiżjonijiet ikkontestati.
____________